再酬湯無邪
作者：廖行之
朝代：宋

paragraphs: 少陵自嘆休問天，高歌杜曲希陶潜。
兩翁潔身如清漣，流行坎止停則淵。
不肯相邀事趣走，相望異世俱稱賢。
又如雙鶴立表表，長庚共月相輝皎。
人言兩翁皆大才，頗恨當時用之小。
太微別垣環紫宸，台符烱烱光太清。
天心愛君見于世，生賢賚弼何其誠。
那知局促多轅下，詭轡竊御誇覂駕。
懷哉朝秣玉山禾，徐趨可刷幽并夜。
我聞此馬如翔鸞，不比羣蛙私復官。
馴轅妥策服黄道，御輿君子何其安。
豈其力稱稱以德，谷量謾富馿騾特。
乃知市駿等掄材，畢竟多賢重王國。
湯君謂我祖有傳，非獨中選如張錢。
誅姦發策自其手，亟使國步臻安全。
忠言信與紛紛別，大啟羣公扶帝業。
退然寧肯自賢功，錫馬無心晝三接。
青編自有聲飛英，笑唾當年石季倫。
高風盛節位不稱，獨抱此志虛經綸。
君言濟世非無策，太息神臯猶異域。
會令桂海一冰天，却鎸浯頌燕然石。
吾儂瑣碎如棘荆，聽君忠憤猶含情。
可憐有志不得展，三嘆失我金昆兄。
人生萬事皆前定，試聽滄浪清濁詠。
晉陶唐杜等詩窮，怊悵文章不如命。
祝君我有心慇懃，天降時雨山川雲。
古來臯伊今在庭，食芹有美須獻君。